Panayiotou-verhoor: Staat sluit saak afChristopher Panayiotou in die hof (19 April 2017) Foto: Raahil-Sain / ANA Die staat het Dinsdag sy saak in die voortslepende moordverhoor van Christopher Panayiotou en sy twee medebeskuldigdes in die Port Elizabeth-hooggeregshof afgesluit. Daar is vroeër verwag dat die staat nog die ondersoekbeampte, kapt. Kanna Swanepoel, sou roep om te getuig, maar die staat het aangedui ao. Shane Bosch van die polisie se georganiseerde misdaadeenheid is sy laaste getuie. Bosch was verantwoordelik vir die inhegtenisneming van Zolani Sibeko in Julie verlede jaar. In kruisondervraging het prokureur Peter Daubermann na Sibeko se inhegtenisneming by sy ouers se huis in Greenbushes verwys. Bosch het aan die hof gesê toe hy Sibeko in hegtenis geneem het in verband met Jayde Panayiotou se moord, het die jong man “geskok” voorgekom. Bosch het gesê hy het Sibeko omtrent sy regte ingelig, waaronder sy reg tot ŉ prokureur, maar dat hy nie gereageer het nie. Daubermann was egter vasbeslote dat Bosch nie Sibeko die geleentheid gegun het om ŉ prokureur te bel nie. Bosch het aan die hof gesê Sibeko is in Swanepoel se sorg oorhandig ná die inhegtenisneming, waarna Bosch na Sibeko se selfoon in sy kamer gesoek en dit later gekry het. Die staat beweer Panayiotou was die meesterbrein agter die moord en het Luthando Siyoni betaal om huurmoordenaars te kry wat sy vrou, Jade, sou vermoor. Volgens die staat het Sinethemba Nenembe vir Sizwe Vumazonke gehelp om die moord uit te voer. Sibeko het na bewering ook ŉ rol in die uitvoering van die moord gespeel. Vumazonke is verlede jaar in aanhouding dood. Siyoni het ŉ getuie vir die staat geword. Selfoondata is vroeër aan die hof voorgelê wat bevind dat Sibeko saam met Vumazonke en Nenembe buite die Panayiotou-huis by die Stellen Glen-kompleks was, net vyf dae voordat sy ontvoer, in ŉ kattebak gedruk en daarna naby Kwanobuhle vermoor is. Die saak is tot Donderdag uitgestel. Lees alle vorige berigte oor Christopher Panayiotou op Maroela Media.